
TLAČOVÁ SPRÁVA
Banská Bystrica, 1. jún 2026

Slovensko opäť spoja príbehy stromov.  Hlasovanie v ankete Strom roka je otvorené. 

Od 1. júla do 30. septembra 2026 môže verejnosť rozhodnúť o tom, ktorý z desiatich výnimočných stromov získa titul Strom roka 2026.  Víťaz bude reprezentovať Slovensko v prestížnej európskej súťaži Tree of the Year a spolu s ďalšími finalistami získa aj odbornú starostlivosť certifikovaných arboristov.

Niektoré stromy sú staršie než celé generácie ľudí. Iné sa stali svedkami významných udalostí, miestom stretnutí či symbolom svojich komunít. Práve takéto stromy už 24 rokov vyhľadáva a predstavuje verejnosti anketa Strom roka, ktorú organizuje nadácia Ekopolis, a ktorá dnes otvára hlasovanie o svojom tohtoročnom víťazovi.

Do finále sa dostalo desať stromov z rôznych kútov Slovenska. Každý z nich má svoj jedinečný príbeh, vlastnú komunitu ľudí, ktorí ho nominovali, aj dôvod, prečo si zaslúži pozornosť. Nejde pritom len o vek alebo mohutnosť stromov. Anketa oceňuje predovšetkým ich príbeh, vzťah ľudí k nim a význam, ktorý majú pre miesto, kde rastú.

„Stromy nás sprevádzajú celý život. Poskytujú tieň počas horúcich dní, zlepšujú kvalitu ovzdušia, zadržiavajú vodu v krajine a vytvárajú priestor na oddych aj stretnutia. Anketa Strom roka je predovšetkým o vzťahu ľudí k stromom a o tom, že práve ony dokážu spájať ľudí naprieč celým Slovenskom,“ hovorí Daniela Mrázová, manažérka ankety Strom roka.

Tohtoročnými finalistami sú:
1. Dub letný – Parchovany
2. Jaseň štíhly – Podbrezová (Lopej)
3. Platan javorolistý – Baloň
4. Buk lesný – Nová Bystrica
5. Lipa malolistá – Zaježová
6. Hruška obyčajná – Častá
7. Borovica lesná – Liptovská Sielnica
8. Jabloň divá – Polichno
9. Dub letný – Družstevná pri Hornáde
10. Lipa srdcovitá – Oščadnica

Hlasovanie má nové pravidlá
Tohtoročný ročník prináša zmenu spôsobu hlasovania. Každý hlasujúci môže počas celej ankety odovzdať iba jeden hlas jednému stromu, a to jedným z dvoch spôsobov:

· prostredníctvom online hlasovacieho formulára na stránke www.stromroka.sk,
· alebo pomocou originálneho hlasovacieho lístka uverejneného v letnom dvojčísle časopisu Krásy Slovenska (7 – 8/2026) alebo dostupného u nominantov jednotlivých stromov.

Hlasovanie potrvá do 30. septembra 2026. Vyvrcholením ankety bude slávnostné vyhlásenie výsledkov, ktoré sa uskutoční v októbri 2026.

Každý hlasujúci bude zároveň automaticky zaradený do žrebovania o knižné poukážky v hodnote 50 eur, ktoré do ankety venovalo kníhkupectvo Artforum.

Príbehy, ktoré majú korene. 
Za každým finalistom stoja ľudia, ktorí veria, že ich strom si zaslúži pozornosť. Na stránke ankety sú už dnes dostupné príbehy všetkých finalistov a počas leta ich organizátori predstavia aj prostredníctvom sociálnych sietí. Príbehy finalistov už desať rokov dopĺňajú fotografie Martina Babaríka, ktoré ukazujú, že každý strom je jedinečný – nielen svojím vzhľadom, ale aj vzťahmi a spomienkami, ktoré okolo seba vytvára.

Anketa Strom roka patrí dlhodobo medzi najobľúbenejšie environmentálne súťaže na Slovensku. Každoročne spája tisíce ľudí, ktorí podporujú stromy vo svojich obciach a mestách. Práve vďaka tejto podpore sa z obyčajných stromov stávajú symboly miestnych komunít.
Víťaz ankety bude v roku 2027 reprezentovať Slovensko v medzinárodnej súťaži Tree of the Year, kde sa pravidelne stretávajú najzaujímavejšie príbehy stromov z celej Európy. Prvé tri stromy ankety zároveň získajú odborný audit zdravotného stavu a profesionálne arboristické ošetrenie.

Hlasovanie je dostupné na stránke www.stromroka.sk.

Partneri ankety
Hlavným partnerom ankety Strom roka 2026 je Nadácia Slovenskej sporiteľne.
Odborným partnerom ankety je ISA Slovensko (Medzinárodná arboristická spoločnosť).
Partnermi ankety sú Kníhkupectvo Artforum, Vydavateľstvo Dajama a Záhradníctvo ABIES.
Dlhoročným patrónom ankety je Peter Lipa.

Kontakt pre médiá
Daniela Mrázová
manažérka ankety Strom roka
Nadácia Ekopolis
Komenského 21, 974 01 Banská Bystrica
tel.: 0907 833 553
e-mail: mrazova@ekopolis.sk

